ЩIы хъурейм щытепщэ ди лъахэгъу
Атлетикэ псынщIэ
 2018 - 2019 гъэхэм я щIымахуэ лъэхъэнэм атлетикэ псынщIэмкIэ цIыхубз спортсмен нэхъыфIу дунейм къыщалъытащ ди лъахэгъу Ласицкене (Кучинэ) Марие.
«Track and Field» америкэ журналым иригъэкIуэкIа щIэупщIэныгъэм илъэс етIуанэ хъуауэ зэкIэлъхьэужьу япэ щощ Къэбэрдей-Балъкъэрым хыхьэ Прохладнэ къалэм къыщалъхуа икIи зыщызыгъэса Ласицкене (Кучинэ) Марие.
Лъагэу дэлъеинымкIэ Европэмрэ дуней псомрэ я иджырей чемпионкэ ди лъахэгъур япэ ищащ къызэдэжэнымкIэ ехъулIэныгъэ инхэр зиIэ Инджылызым щыщ Мьюр Лор.
- Урысей Федерацэм щыщу «Track and Field» америкэ журналым нэхъапэм тригъэкIуахэм хохьэ ди спортсменкэ цIэрыIуэ Исинбаевэ Еленэ. Абы щэнейрэ апхуэдэ пщIэ къылъысащ икIи Марие зыхущIэкъун иIэщ, - жиIащ Габрилян Геннадий и гъэсэным и текIуэныгъэм щытепсэлъыхьым. - Ар етIанэгъэ Исинбаевэм лъэщIыхьэжыфынущ. Абы папщIэ Марие зыхуей псори иIэщ.
Ди къэралми хамэ щIыпIэхэми нэгъабэ лъандэрэ зыхэта зэхьэзэхуэ псоми Ласицкене (Кучинэ) Марие щытокIуэ икIи метритIым щIигъу лъагагъыр тыншу къыщещтэ.

Къаудыгъу Заур.
